**Hylets pædagogiske læreplan 2019**

**Det fælles pædagogiske grundlag**

I Hylet bestræber vi os på at skabe et miljø hvor tryghed er basis for en udvikling der giver både børn og voksne lyst til at give sig i kast med verden. Vi mener at et grundtræk ved sund menneskelig udvikling er at man har og gives mulighed for at udvikle sig indenfor sin egen nærmeste udviklingszone i et fællesskab, uanset barnets forudsætninger og potentialer.

Ligeledes mener vi at det er af afgørende betydning at man – under hensynstagen til andre – har mulighed for at sige kvalificeret til og fra og således være medbestemmende i forhold til de sociale og samfundsmæssige betingelser der gælder.

For os er det vigtigt at leg er i fokus i dagligdagen, da legen har værdi i sig selv, både børnenes egne lege og de voksenstyrede lege. I vores planlægning er der derfor både afsat tid til de voksenstyrede lege og børnenes egen frie leg.

Vi justerer løbende i vores praksis, når vi vurderer at der er brug for det, både i forhold til det enkelte barn og til gruppen. Vi går ind og justerer i rammerne ved at give børnene mulighed for leg

i mindre grupper, samt afskærmer de børn der har behov for færre indtryk og støj.

Vi er opmærksomme på at børnene udvikler sig forskelligt og giver plads til den enkelte heri.

Typisk i foråret når der er startet nye børn (mange af dem overflyttet fra andre institutioner), har vi fokus på at lære dem normerne i Hylet, hvor man taler ordentligt til hinanden, hjælper hinanden, venter på tur, leger sammen, lytter til hinanden m.m. samt kigge på hvilken børnegruppe vi har. Vi nurser her fællesskabet som helhed.

De ældste børn får et særligt fælleskab i de ugentlige ældste-ture, der er med til at gøre dem skoleparate ved at det er ture der har et særligt fokus på dannelse ved blandt andet at lære om at begå sig i det offentlige rum. Det giver dem også ny indsigt og viden om fx historie, kunst og kultur. Ydermere er der for de ældste gennem ”stærkt samarbejde” et årligt skolebesøg, så man får et indblik i hvad det vil sige at være skolebarn.

Vi laver ugeplaner og piktogramtavle, som vi hænger op, så både børn og forældre, kan få indsigt i, hvad der skal ske de følgende dage. Vi har et særdeles tæt forældresamarbejde, hvor vi holder møder hver anden uge med forældreinddragelse. Vi holder fællesmøde hvor alle forældrene er deltagende, beslutningstagende og de har indflydelse på børnehavens drift. Samt vi giver dem indsigt i vores pædagogiske tiltag og de kan stille spørgsmål og give idéer til fremtidigt pædagogisk arbejde. Vi er i tæt dialog på vores familiegruppemøder, som afholdes i små grupper hjemme hos forældrene. Her taler vi om hvordan det går med deres barns trivsel og udvikling både hjemme og i børnehaven. Vi har også af og til suppleret med billeder og små videoklip af børnene.

Desuden giver vi os tid til at tale med forældrene i dagligdagen og videregiver oplevelser med deres børn. Blandt andet starter vi morgenen med et fælles morgenbord, hvor vi opfordrer forældrene til at blive en hyggestund og drikke en kop kaffe eller the, hvor der er mulighed for at snakke med andre forældre og personalet i ro og mag imens deres barn spiser morgenmad.

Den afslappede stemning her giver en god overgang mellem hjem og institution for barnet og forældrene.

I Hylets årshjul har vi i foråret en Berlintur, hvor alle der kan deltage af personaler, børn og familier drager til Berlin i en forlænget weekend. Her går vi på besøg i vores venskabsinstitution.

I efteråret tager vi på weekendkoloni for personale, børn og deres familier hvor vi alle lærer hinanden at kende efter de nye børn er startet.

Ydermere har vi julefest, forældrefest og sommerfest.

Vi har hvert år i september pædagogisk dag, hvor vi evaluerer året og foretager justeringer, samt planlægger det kommende år. Vi evaluerer også løbende i løbet af året om der skal justeres.

Dette gøres i daglige kaffemøder og på personalemøder hver anden uge.

**Alsidig personlig udvikling:**

Et barns alsidige personlige udvikling er både afhængigt af at barnet kan danne sin egen identitet samt at det kan indgå i et samspil med andre. Forudsætningen for dette er at barnet bliver mødt af engagerede voksne, der anerkender barnet som et selvstændigt individ der har vilje, ønsker og følelser. Disse individuelle personlighedstræk skal anerkendes og understøttes sådan at barnet oplever et voksende selvværd, for på denne måde at udvikle sin egen personlighed.

**Målet er:**

* At barnet føler sig anerkendt, set og hørt
* At støtte barnet i at sige til og fra
* At skabe helhed i barnets liv
* At give barnet plads til at udtrykke sine følelser og hjælpe med at sætte ord på
* At barnet får støtte i at kende sine egne og andres grænser
* At hjælpe barnet til at blive selvhjulpent
* At hjælpe barnet til robusthed

**Vi når blandt andet målet:**

* Ved at guide og støtte barnet i garderoben, borddækning, spisesituation, samt leg og konflikthåndtering.
* Ved at støtte barnet i at bede om hjælp når det bliver for svært
* Ved at have øje for det enkelte barn
* Ved at lytte til hvad barnet fortæller
* Ved at kende til barnets familie og høre om begivenheder fra hjemmet
* Ved at lære barnet at sige pyt og rumme stærke følelser

**Social udvikling:**

Sociale udvikling sker gennem menneskelige relationer. Det er i fællesskab med andre, at barnet oplever styrke og betydning og får mulighed for at give og modtage anerkendelse, samt at lære de sociale spilleregler at kende. For at udvikle sociale kompetencer er det vigtigt at barnet har voksne rollemodeller. Et barn med en veludviklet socialkompetence vil bedre være i stand til at forstå og agere i omverdenen, og at indgå i sammenhænge med andre samt at lære demokratiske værdier at kende.

**Målet er:**

* At støtte barnet i at danne venskaber
* At lære barnet hvordan det kontakter andre børn
* At hjælpe barnet til at kunne indgå i leg med andre
* At støtte barnet i forståelse og accept for sociale spilleregler og normer
* At give barnet mulighed for at indgå i fællesskaber

**Vi når blandt andet målet:**

* Ved at skabe rammer og mulighed for at lege uforstyrret, børn imellem
* Ved verbalt at hjælpe barnet til at kontakte andre børn for enten at invitere til leg eller for at komme med i andre leg
* Ved at støtte barnet til at have positiv kontakt med andre børn
* Ved at guide i konflikter
* Ved at lave fælleslege/aktiviteter og skabe relationer på tværs
* Ved at være tydelige og aktive voksne, der både deltager inspirerer og sætter leg i gang.
* Ved demokratiske børnemøder

**Kommunikation og sprog:**

Sprog er en forudsætning for at kunne udtrykke sig og for at kunne kommunikere med andre. Sproglige færdigheder er en indgangsdør til verden og en mulighed for at høste viden og erfaringer. Sprog omhandler primært talesprog, kropssprog og sprogforståelse og alle kræver opmærksomhed i barnets udviklingsproces.

**Målet er:**

* At give barnet mulighed for at udvikle sit sprog og begrebsverden gennem aktiviteter og dagligt samvær med andre
* At udfordre barnets måde at udtrykke sig på
* At støtte og udvikle barnets nysgerrighed og interesse for sprogets anvendelse
* At give barnet mulighed for at kunne udtrykke sine meninger og følelser

**Vi når blandt andet målet:**

* Ved at sætte ord på aktiviteter, begreber og følelser
* Ved at børnene fortæller om oplevelser og at lytte til hinanden
* Ved at bruge kropssprog og talesprog i konfliktløsning og lære børnene at afkode hinanden i dette
* Ved at rime, remse og synge
* Ved højtlæsning (læsegrupper)
* Ved at have sproggrupper for dem der har brug for ekstra støtte

**Krop, sanser og bevægelse:**

Hvad ville vi være uden krop? Kroppen er når alt kommer til alt, hele grundlaget for et menneskes eksistens i verden (T.Moser) Kroppen er et stort og sammensat sansesystem, som udgør fundamentet for barnets erfaring, viden, kommunikation og sociale processer. Kroppen spiller derfor en stor rolle for barnet, når det skal lære noget nyt.

**Målet er:**

* At styrke barnets motorik, da det at bevæge sig kan have stor betydning for at kunne deltage i leg og dermed indgå i et fællesskab
* At alle børn føler glæde ved at bevæge sig
* At dagligdagen udfordrer til bevægelse
* At barnet udvikler forståelse for egne og andres kropslige udtryk

**Vi når blandt andet målet:**

* Ved at vi som voksne er bevidste om vores rolle som igangsættende og deltagende
* Ved at kunne indrette vores rum motorisk udfordrende
* Ved at lave:

idrætslege

yoga

cykellege

svømning

gåture

forhindringsbane

motorisk screening

dans

osv.

**Natur, udeliv og science:**

Naturen omgiver os og byder på mangfoldige muligheder for oplevelser, leg, bevægelse, læring og viden.

**Målet er:**

* At give børnene mulighed for at opleve glæde ved at være i naturen
* At børnene i det daglige får oplevelser og fornemmelse for de forskellige årstider og de muligheder årstiderne giver
* At understøtte børnenes nysgerrighed og sammen med dem udforske naturen
* At give børnene mulighed for at lære om naturen og værne om den
* At give børnene viden og støtte dem i læringen om livets cyklus

**Vi når blandt andet målet:**

* At vi dagligt er ude og i al slags vejr
* At vi ugentligt tager i skoven
* At vi opfordrer til at undersøge skovbunden og skoven generelt
* At vi finder smådyr og insekter
* At vi ikke skærmer børnene fra at se døde dyr, men hjælper dem igennem følelser og spørgsmål herom.
* At vi sammen finder svar på spørgsmål omkring naturen
* At vi samler affald på vores vej
* At vi har bistader i H.C ørstedsparken og slynger honning
* At vi udruger kyllinger om foråret

**Kultur, æstetik og fælleskab:**

Med udgangspunkt i den kultur som børn og voksnes hverdag udgør forsøger vi at værne om de traditioner og aktiviteter der kan bidrage til følelsen af fællesskab. Således er praksis omkring blandt andet måltider og samlinger et udtryk for kulturelle værdier. Dette gælder også for ekstraordinære begivenheder som fødselsdag, jul, fastelavn, koloni, sommerfest osv.

**Målet er:**

* At skabe og fastholde en institutionskultur af anerkendelse og imødekommenhed
* At give barnet mulighed for at kunne udtrykke sig kreativt og samtidig at kunne forholde sig til andres kreativitet
* At holde fast i traditioner der giver børn og voksne en følelse af fællesskab.
* At opleve kulturinstitutioner
* At være nysgerrig på forskellige måder at gøre tingene på

**Vi når blandt andet målet:**

* Ved at være imødekommende og anerkendende overfor både børn og voksne
* Ved eksempelvis at skabe rum til at tegne, klæde sig ud, lege rollelege og danse
* Ved at læse bøger og have bøger tilgængelig
* Ved at tage på museum og andre ture
* Ved at have teater workshop med børnene
* Ved at have faste traditioner i højtider og ved fødselsdage
* Ved at have demokratisk børnemøde
* Ved at spise måltider sammen